ANC groei, opposisie sukkel, toon peiling | Maroela Media
Die ANC het in die eerste honderd dae van pres. Cyril Ramaphosa se bewind baie kiesersteun bygekry terwyl die opposisie agteruit boer, toon die jongste meningspeiling van die markontledingsgroep Ipsos.
Volgens die peiling, wat die menings van sowat 3 000 Suid-Afrikaners getoets het, kan die ANC staatmaak op 60% steun landwyd, met die DA op slegs 13% en die EFF op 7%.
Volgens Mari Harris, direkteur en politieke ontleder van Ipsos, is dit veral Ramaphosa se leierskap wat die ANC se steunsyfers laat verbeter het.
"Verlede jaar hierdie tyd was ANC-steun op slegs 45%, maar die terugvoer van deelnemers aan die peiling was dat Ramaphosa leierskap verskaf wat 'n mens kan respekteer."
Die terugvoer toon dat baie Suid-Afrikaners die idee van 'n nuwe daeraad onder Ramaphosa steun. Nietemin is 54% van respondente baie bekommerd oor die gehalte van die res van die ANC-leierskap.
Die meningspeiling bevat baie slegte nuus vir die DA, wat in 2014 sowat 22% van die steun landwyd gekry het, en in 2016 sowat 27%. Volgens die peiling kan die DA tans net staatmaak op omtrent 13% steun landwyd.
Volgens Harris is dit veral die huidige DA-binnegevegte in die Wes-Kaap wat die party hard slaan. Daar is trouens 'n kans dat die ANC die DA in die Wes-Kaap kan klop, toon die syfers.
Vir die EFF is die nuus nie so sleg soos vir die DA nie. Die EFF, wat in 2014 sowat 6% van die stemme landwyd gekry het en in 2016 sowat 8%, staan op 7% steun onder die respondente in die peiling. Limpopo is die EFF se sterkste provinsie.
Ipsos-woordvoerders was nie vanoggend vir verdere kommentaar en opklaring beskikbaar nie, en die data wat wel bekend gestel is, het slegs betrekking op ses provinsies. Boonop is slegs die steunvlakke van die ANC, DA en EFF bekend gemaak – nie die steun vir enige ander partye nie.
In Gauteng bereken Ipsos dat die ANC 58% steun het, die DA 15% en die EFF 10%. Die syfers vir die Wes-Kaap is DA 28%, ANC 26% en EFF 3%, wat beteken baie Wes-Kapenaars is onseker oor waar om hul kruisie te trek.
In KwaZulu-Natal moes die ANC vanjaar deurlopend en op groot skaal steun afstaan aan die IVP in tussenverkiesings, maar hierdie agteruitgang word glad nie in die meningspeiling weerspieël nie. Geen syfers is trouens vir die IVP bekend gemaak nie. Die ANC staan op 62% in die provinsie, die DA op 7% en die EFF op 3%.
Limpopo se syfers lyk soos volg: ANC 70%, EFF 12% en DA 5%. In die Oos-Kaap het die ANC 54% steun gemeet, die DA 16% en die EFF 'n volle 10%, wat glad nie strook met die EFF se uiters swak vertonings in Oos-Kaapse tussenverkiesings nie.
Die ANC het 45% van die respondente in die Noord-Kaap se ondersteuning, gevolg deur die DA met 15% en die EFF met 3%.
Geen syfers is vir Mpumalanga, die Vrystaat en Noordwes bekend gemaak nie.
Wat die DA betref, is steun aan taan, volgens my opinie, nie weens binne gevegte nie, maar dat hulle hul mantel na die wind draai om stemme te lok, en hulle bestaande kiesers in die rug steek.
Amazing. Hoekom is hier dan nogsteeds elke liewe dag betogings??!!
…en in ander nuus, Hillary Clinton loop volgens peilings en analiste so ver voor dat Donald Trump net sowel die stryd gewonne kan gee.
Ons kan dus volgens die artikel aflei dat die swak onderwysstelsel vrugte afwerp vir die cANCer. Die gemiddelde stemgeregtige word al hoe dommer.
Al die kapitaliste het emmigreer so dit maak sin. Ons gaan nog onder die ANC se regering tou staan vir toilette papier soos in Venezuela.